Okresná prokuratúra Žilina 
Moyzesova 20, 011 56 Žilina 1 	

Sp. zn. : 1 Pv 21/15/5511	Žilina, 12.3.2015
EEČ : 2-43-1324-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Žilina
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako otec XXXXX, nar. XXXXX, voči ktorej má zákonnú vyživovaciu povinnosť vyplývajúcu mu zo zákona o rodine a z uznesenia Okresného súdu v XXXXX č. k. XXXXX zo dňa 18.09.2013, právoplatného dňa 21.11.2013 a vykonateľného dňa 19.12.2013, ktorým bol zaviazaný prispievať na výživu XXXXX výživným vo výške 50,-Eur mesačne, s účinnosťou od 25.07.2013, vždy do 18. dňa toho ktorého mesiaca vopred k rukám XXXXX, bytom XXXXX, XXXXX, si túto svoju vyživovaciu povinnosť riadne neplnil v období od 01.05.2014 doposiaľ napriek tomu, že má príjem zo zamestnania, nebol vedený v evidencii uchádzačov o zamestnanie a nepoberal dávky v hmotnej núdzi a príspevky, na výživnom uhradil celkovú sumu 300,-Eur, v dôsledku čoho dlhoval XXXXX na výživnom za obdobie od 01.05.2014 doposiaľ sumu v celkovej výške 200,-Eur, pričom obvinený dodatočne dňa 19.02.2015 uhradil XXXXX dlžné výživné vo výške 200,-Eur, 

lebo zanikla trestnosť činu.

Odôvodnenie:
	Uznesením policajta OO PZ XXXXX sp. zn. XXXXX zo dňa 02.01.2015 bolo podľa § 199 ods. 1 Tr. poriadku začaté trestné stíhanie a následne uznesením policajta OO PZ XXXXX sp. zn. XXXXX zo dňa 06.02.2015 bolo podľa § 206 ods. 1 Tr. poriadku vznesené obvinenie XXXXX pre prečin zanedbania povinnej výživy podľa § 207 ods. 1 Tr. zákona na tom skutkovom základe, ako je to uvedené vo výrokovej časti uvedeného uznesenia.

	Preskúmaním vyšetrovacieho spisu sp. zn. XXXXX som zistila, že vo veci boli vykonané výsluchy obvineného XXXXX a svedkyne poškodenej XXXXX a do spisu boli zabezpečené nasledovné listinné dôkazy -fotokópie poštových poukážok, zápisnica o trestnom oznámení XXXXX, potvrdenie o návšteve školy, uznesenie o schválení súdneho zmieru vo veci určenia výživného, správa na obvineného od zamestnávateľa s dokladom o výške príjmu a s dokladmi z exekučného konania, správy na obvineného z ÚPSVR XXXXX, pracovisko XXXXX, z Daňového úradu XXXXX, kontaktné miesto XXXXX, zo Sociálnej poisťovne, pobočky XXXXX, z Okresného úradu XXXXX, odboru živnostenského podnikania, správa na XXXXX z ÚPSVR XXXXX, správa o povesti obvineného z Mestskej polície XXXXX, výpis z ústrednej evidencie priestupkov obvineného a odpis registra trestov obvineného.

Obvinený XXXXX vo svojej výpovedi priznal spáchanie skutku, pre ktorý mu bolo vznesené obvinenie, a jeho spáchanie oľutoval. Uviedol, že je zamestnaný s príjmom cca. 360,-Eur mesačne. Svoju vyživovaciu povinnosť si riadne neplnil, lebo mu boli vykonávané exekučné zrážky zo mzdy na zameškané výživné vo výške 100,-Eur mesačne a taktiež platí výživné na svojho syna XXXXX vo výške 30,-Eur mesačne. Je si vedomý, že dcére nezaplatil výživné za mesiace máj 2014, júl 2014, september 2014 a november 2014 v celkovej výške 200,-Eur. Uvedené dlžné výživné zaslal dcére poštou dňa 19.02.2015 a v budúcnosti prisľúbil riadne platiť bežné výživné svojej dcére.  

Svedkyňa poškodená XXXXX vo svojej výpovedi uviedla, že jej otec XXXXX si na ňu riadne neplnil vyživovaciu povinnosť od mája 2014, pričom jej dlhoval výživné za mesiace máj 2014, júl 2014, september 2014 a november 2014 v celkovej výške 200,-Eur, ktoré jej dodatočne uhradil poštou dňa 19.02.2015. Poškodená ďalej uviedla, že študuje na vysokej škole v XXXXX, výdavky na štúdium, ako aj ďalšie náklady jej financuje matka XXXXX. So svojím otcom nie je v kontakte.

Z uznesenia Okresného súdu v XXXXX č. k. XXXXX zo dňa 18.09.2013, právoplatného dňa 21.11.2013 a vykonateľného dňa 19.12.2013, vyplýva, že obvinený bol zaviazaný prispievať na výživu XXXXX výživným vo výške 50,-Eur mesačne, s účinnosťou od 25.07.2013, vždy do 18. dňa toho ktorého mesiaca vopred k rukám XXXXX, bytom XXXXX, XXXXX.

Z potvrdenia o návšteve školy vyplýva, že XXXXX je v školskom roku 2014/2015 študentkou 2. ročníka na XXXXX univerzite v XXXXX, obchodno - podnikateľskej fakulte v Karvinej. 

Z listinných dôkazov ďalej vyplýva, že XXXXX je zamestnaná a od mája 2014 doposiaľ nepoberala dávky v hmotnej núdzi ani náhradné výživné. 

Z fotokópií poštových poukážok vyplýva, že obvinený má uhradené výživné na dcéru XXXXX za obdobie od mája 2014 do februára 2015 vrátane.  

Zo správ na obvineného vyplýva, že má príjem zo zamestnania vo výške cca. 360,-Eur mesačne, nebol vedený v evidencii uchádzačov o zamestnanie a nepoberal dávky v hmotnej núdzi a príspevky. 

	Podľa § 207 ods. 1 Tr. zákona prečinu zanedbania povinnej výživy sa dopustí ten, kto najmenej tri mesiace v období dvoch rokov neplní čo aj z nedbanlivosti zákonnú povinnosť vyživovať alebo zaopatrovať iného.

	Podľa § 86 ods. 1 písm. a) Tr. zákona trestnosť trestného činu zaniká, ak ide o trestný čin zanedbania povinnej výživy podľa § 207, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
	
Po zhodnotení výsledkov vykonaného dokazovania konštatujem, že je nepochybné, že sa stal skutok naplňujúci znaky prečinu zanedbania povinnej výživy podľa § 207 ods. 1 Tr. zákona a že tento skutok spáchal obvinený XXXXX, avšak trestnosť činu zanikla, nakoľko obvinený dodatočne zaplatil dlžné výživné a jeho čin nemal trvale nepriaznivé následky na výživu oprávnenej osoby. 

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu.

	Vzhľadom na vyššie uvedené skutočnosti som trestné stíhanie obvineného XXXXX zastavila z dôvodu, že trestnosť činu zanikla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Andrea Jančová
prokurátorka